KIRJALLINEN KYSYMYS P-0513/00

esittäjä(t): Dirk Sterckx (ELDR) komissiolle

(17. helmikuuta 2000)

Aihe: Kuolleiden eläinten noutaminen

Jäsenvaltioiden ja jopa alueiden välillä on näköjään huomattavia eroja kuolleiden eläinten noutamisjärjestelyissä. Flanderissa kuolleet eläimet noutaa eräs organisaatio kiinteää hintaa vastaan, joka vaihtelee 5 000 Belgian frangista 20 000 Belgian frangiin vuodessa riippuen tilan koosta. Muilla alueilla noutaminen on täysin ilmaista. Flanderin viljelijät kertovat, että Yhdistyneessä kuningaskunnassa paikalliset metsästäjät noutavat kuolleet eläimet ja käyttävät ne sitten metsästyskoirien ruokana.

1. Katsooko komissio, että asiaa koskeva yhteisön säädös panisi lopun näille eroille, jotka saattavat haitata vakavasti jäsenvaltioiden ja alueiden välistä kilpailua?

2. Onko komissio tietoinen Yhdistyneessä kuningaskunnassa noudatetusta menettelystä? Jos ei ole, voisiko komissio tutkia sitä?

3. Aikooko komissio laatia asiasta yhteisön säädöksen?

David Byrnen komission puolesta antama vastaus

(21. maaliskuuta 2000)

1. Komissio tietää, että eläinjätteen, myös kuolleiden eläinten, käsittelyyn ja hävittämiseen myönnettävä taloudellinen tuki vaihtelee jäsenvaltioittain ja että erot voivat vaikuttaa maataloustuotteiden kilpailuedellytyksiin. Komissio pohtii parhaillaan esitystä asiaa koskevista yhdenmukaistetuista yhteisön säännöistä.

2. Eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27. marraskuuta 1990 annetun neuvoston direktiivin 90/667/ETY(1) 7 artiklassa säädetään, että erikoistapauksissa ja toimivaltaisen viranomaisen valvonnassa jäsenvaltiot voivat sallia, että kyseisen direktiivin 3 artiklan 1 kohdan a, b (kuolleet eläimet) ja e alakohdissa tarkoitettua eläinjätettä, joka on peräisin eläimistä, joita ei ole teurastettu joko todetun tai epäillyn ilmoitettavan taudin vuoksi, käytetään eläintarhoissa tai sirkuksessa pidettävien eläinten tai turkiseläinten tai hyväksyttyjen ajokoirien tai kalansyötiksi kasvatettujen toukkien ruokintaan. Tämä poikkeus ei koske ainoastaan Yhdistynyttä kuningaskuntaa. Jäsenvaltiot voivat sallia, että eläinjätettä toimitetaan vähäisiä määriä ennen direktiivin 90/667/ETY antamispäivää hyväksyttyjen välittäjien välityksellä paikallisesti sellaisten eläinten ruokintaan, joiden lihaa ei käytetä ihmisravinnoksi, edellyttäen, että toimivaltainen viranomainen arvioi, ettei siitä aiheudu vaaraa eläinten tai ihmisten terveydelle. Tiettyjen eläinryhmien ruokintaa varten paikallisesti kaupan pidettävien tietyn tyyppisten eläinjätteiden käsittelyyn Yhdistyneessä kuningaskunnassa ja Irlannissa sovellettavista eläinlääkintää ja eläinten terveyttä koskevista säännöistä 22. kesäkuuta 1995 tehdyssä neuvoston päätöksessä 95/348/EY(2) vahvistetaan säännöt, joita sovelletaan paikallisten välittäjien välityksellä kaupan pidettävän eläinjätteen erityiskäsittelyyn Yhdistyneessä kuningaskunnassa ja Irlannissa.

3. Komissio valmistelee ehdotusta neuvoston ja parlamentin asetukseksi eläinjätteen hävittämistä ja käsittelemistä koskevista uusista säännöistä. Se on määrä esittää neuvostolle ja parlamentille kesäkuussa 2000.

(1) EYVL L 363, 27.12.1990 direktiiviä muutettu viimeksi liittymisasiakirjalla vuonna 1994.

(2) EYVL L 202, 26.8.1995.